|  |
| --- |
| **Boeing 737** |
|  |
| Norwegian Air Shuttle avialinijų Boeing 737-36N Vilniaus oro uoste. |
|  |
| Tipas | oro laineris |
| Gamintojas | Boeing Commercial Airplanes |
| Pirmas skrydis | 1967 m. balandžio 9 d. |
| Pradėtas naudoti | 1968 m. |
| Būsena | plėtojamas |
| Pagaminta vnt. | 10 000 (2018 m. kovo 13 d.) |
| Vieneto kaina | 47–80 mln. JAV dolerių |
| Variantai | Boeing Business JetT-43737 AEW&CC-40 ClipperP-8 Poseidon |

**Boeing 737** – populiariausias pasaulyje vidutinio nuotolio, siauro fiuzeliažo komercinės paskirties reaktyvinis lėktuvas. Boeing 737 modifikacijos gaminamos nuo 1967 m.

Istorija
--------

737 modelį Boeing kompanija pradėjo kurti norėdami sudaryti konkurenciją trumpo atstumo mažiems reaktyviniams lėktuvams, tokiems kaip Sud Aviation Caravelle, BAC 1-11 ir Douglas DC-9. Nors iš pradžių buvo planuojamas 60–85 vietų lėktuvas, pasikonsultavus su pirmuoju pirkėju (Lufthansa) nuspręsta gaminti 100 vietų lainerį. Apie 60 % lėktuvo struktūros ir sistemų pasiskolinta iš Boeing 727 modelio.

Boeing 737–100 modelio pirmasis skrydis įvyko 1967 m. balandžio 9 d. komercinis panaudojimas pradėtas nuo 1968 m. vasario. 737–100 varianto vienintelis didesnis pirkėjas tebuvo Lufthansa, pagaminta tik 30 šio modelio vienetų. 1967 m. rugpjūtį įvyko prailginto 737–200 varianto pirmasis skrydis. Šis modelis susilaukė žymiai didesnio populiarumo ir buvo gaminamas iki 1988 m.

Konkuruodama su moderniu Airbus A320 modeliu, Boeing kompanija 1993 m. pradėjo 737 modelio modernizacijos programą. Šios programos rezultatai yra Boeing 737–600, -700, -800 ir -900 variantai, kurie atnaujinti tiek, kad gali būti laikomi visiškai skirtingo modelio lėktuvais.

2016 m. balandžio 20 d. Boeing kompanija pristatė 9000-ąjį 737 lėktuvą. Jis buvo pristatytas China United Airlines avialinijoms.

2018 m. kovo 13 d. iš gamyklos išriedėjo 10 000-asis 737 lėktuvas.

Variantai
---------

Boeing 737 gamintas 9 skirtingais variantais, kurie gali būti dalijami į 3 kartas. Pradiniai („originalūs") variantai yra 737–100, 737–200 ir 737–200 Advanced. Vėliau pradėti gaminti („klasikiniai") modeliai yra 737–300, 737–400, ir 737–500. Naujausi („naujos kartos") variantai yra 737–600, 737–700/-700ER, 737–800 ir 737–900/-900ER.

### 737–100/200

Boeing 737–100 yra pirmasis 737.4 serijos modelis. Jų pagaminta tik 30, šiuo metu nė vienas nenaudojamas. Juos pakeitė 737–200. Tai prailginta 737–100 versija, iš pradžių numatyta JAV rinkai. Nuo 1971 m. pradėtas gaminti 737–200 Advanced variantas, tapęs itin populiariu. Šiuo metu daug šio modelio lėktuvų tebenaudoja besivystančių šalių oro linijų bendrovės. JAV ir Europos Sąjungos šalyse šio modelio lėktuvai skraidyti nebegali dėl normas viršijančio triukšmo lygio.

### 737–300/400/500

CFM56 turboventiliatorinis variklis
Tai „klasikinės" serijos orlaivių karta. Ji buvo gaminama nuo 1981 iki 1999 metų. Serijoje naudojami CFM56 turboventiliatoriniai varikliai.

### 737 Next Generation (737–600/700/800/900)

Tai „naujos kartos" orlaiviai, pristatyti 1993 metais ir tebegaminami iki šiol. Pagrindiniai skirtumai tarp šios ir klasikinės serijos yra: patobulinti CFM56-7 varikliai, padidintas skrydžio atstumas, moderni ir kompiuterizuota pilotų kabina, padidinti lėktuvo matmenys ir didesni skraidinamų keleivių kiekiai.

### Boeing 737 MAX

Naujausia 737 versija yra 2017 m. pasirodžiusi 737 MAX. Pagrindiniai patobulinimai – naujesni ir galingesni LEAP varikliai. Taip pat yra pagerintas kuro efektyvumas.

Pirmasis 737 MAX skrydis įvyko 2017 m. – praėjus 50 metų po pirmojo 737 skrydžio. 2014 m. vasarį buvo užsakyti 1 807 737 MAX lėktuvai. Pačios pirmosios 2011 m. 200 šių lėktuvų užsakė JAV „Southwest Airlines" avialinijos.

Šaltiniai
---------

1. ↑  ANALYSIS: How Boeing built 10,000 737s
2. ↑  9,000 and counting Archyvuota kopija 2016-04-27 iš Wayback Machine projekto.
3. ↑  ANALYSIS: How Boeing built 10,000 737s
4. ↑  737 Model Summary Archyvuota kopija 2018-11-21 iš Wayback Machine projekto.